Source: http://ispigl.eu/denik/?q=node/19104
Timestamp: 2020-02-17 14:37:03+00:00

Document:
Čaputová zažehnala rozpory s Kiskom iba čiastočne | iSPIGL
Čaputová zažehnala rozpory s Kiskom iba čiastočne
Vložil/a autor, Út, 02/04/2020 - 02:16
Nestáva sa často, aby súčasná prezidentka Zuzana Čaputová prišla do slovného konfliktu so svojim predchodcom a dnes predsedom strany Za ľudí Andrejom Kiskom. V uplynulých dňoch sa tak ale stalo hneď dvakrát. Hlava štátu ešte poslednú januárovú nedeľu v relácii Na telo rozvírila politickú hladinu svojim výrokom, že by v prezidentskom paláci prijala zástupcov extrémistickej ĽSNS v prípade, že by vyhrala voľby.
„Považujem to za prejav rešpektu k vôli ľudí, sme parlamentná demokracia. Ak ľudia rozdajú karty vo voľbách spôsobom, že táto strana voľby vyhrá, vstúpim do rokovania s ňou,” vyhlásila Čaputová.
Čo hovorila Čaputová pred zvolením
Ešte pred zvolením za prezidentku, koncom februára 2019, v ankete Denníka N Čaputová odpovedala na otázku, či má prezident po voľbách prijať aj zástupcov strany ĽSNS, takto:„Mojím záujmom, ktorý by som komunikovala aj voči osobe, ktorej by som plánovala udeliť poverenie na zostavenie vlády, by bolo, aby nevznikla vláda za účasti tejto strany a jej predstaviteľov. S Marianom Kotlebom by som preto nerokovala a neuzatvárala žiadne dohody.”
Hovorca prezidentky Martin Strižinec hovorí, že medzi jedným a druhým vyjadrením rozpor nie je. Slová z prezidentskej kampane vysvetľuje iným kontextom, ktorý vtedy podľa neho bol.
„V čase kampane sa vôbec nehovorilo o alternatíve, že by ĽSNS mohla vyhrať parlamentné voľby (v prieskumoch bola spravidla na 3. až 5. mieste). V relácii Na telo už prezidentka odpovedala na otázku, či by prijala jej lídra ako predstaviteľa strany, ak by táto skončila ako prvá vo voľbách a či by vymenovala vládu za účasti nominantov ĽSNS,” tvrdí Strižinec.
Za ľudí vyzýva prezidentku
Kiskova strana Za ľudí má na celú vec ale iný názor. Pripomína, že ich terajší líder, v čase, keď bol prezidentom, odmietol prijať v svojom sídle “zástupcov fašistov, a odmietal sa zúčastňovať podujatí, kde mali pozvanie aj kotlebovci”.
„Kotlebovci sa nezmenili, aj keď majú viac percent, a veríme, že pani prezidentka tiež nezmení svoj pôvodný postoj z čias, keď do funkcie prezidentky kandidovala,” reaguje na slová Zuzany Čaputovej strana Za ľudí.
Prezidentky sa prekvapivo v nedeľu v televízii TA3 ale zastal nielen premiér Peter Pellegrini, podľa ktorého by hlava štátu nemala podľa ústavy ani inú možnosť, ale už skôr aj jej “domovská” koalícia - PS/SPOLU.„Pani prezidentka je viazaná ústavnou tradíciou. Inak v tejto situácii konať nemôže. Nemôžme sa na ňu spoliehať, že nás ochráni pred všetkým zlým,” skonštatovala hovorkyňa PS/SPOLU Silvia Hudáčková.
Horúca linka Čaputová-Kiska
Nebol to jediný moment z relácie Na telo, ktorý si pritom úradujúca prezidentka a jej predchodca museli vysvetľovať. Kisku nenechali chladnými ani slová Zuzany Čaputovej o jeho možnom (ne)vymenovaní za predsedu vlády po parlamentných voľbách.
Hlava štátu totiž naznačila, že ak by sa súčasné obvinenie Kisku kvôli financovaniu jeho prezidentskej kampani zmenilo na obžalobu, bol by to pre ňu problém. „Nepovažovala by som to za vhodné z hľadiska toho, že to, čo je dôležité, je budovanie dôvery verejnosti vo vládu, vo všetky inštitúcie, žijeme v kríze dôvery a nemyslím si, že napríklad v prípade, ak by to postúpilo do ďalšieho štádia, napríklad do štádia obžaloby, že by bolo vhodné, aby som menovala akúkoľvek osobu do pozície premiéra v prípade, ak by čelila obžalobe.”
Rovnaký meter navyše Čaputová naznačila aj pre prípad, že by Za ľudí chceli nominovať svojho človeka za ministra vnútra. „Ak teda platí to, čo hovoríme, že by to postúpilo do ďalšej fázy vznesenia obžaloby, alebo podania obžaloby na súd, nepovažovala by som za šťastné, aby táto strana mala ministerstvo vnútra.”Po takmer týždni, Andrej Kiska tvrdí, že si v tomto prípade už s prezidentkou všetko telefonicky vysvetlili.
„V prvom rade mi chcela vysvetliť, že svojim rozhovorom určite nechcela dať politickú podporu PS/SPOLU, čo možno tak vyznelo. Ubezpečila ma, že keby sme vyhrali voľby, bez problémov by ma poverila zostavením vlády, resp. by ma menovala za premiéra,” povedal v rozhovore pre TV Markíza. Zároveň zopakoval, že jeho obvinenie je politickým procesom a pomstou predsedu Smeru-SD Roberta Fica, ktorého v prezidentských voľbách porazil, aktuality.sk
Čínska provincia Chu-pej oznámila ďalších 56 obetí, čím počet potvrdených úmrtí na koronavírus v Číne prekročil 360. Je to viac ako počas epidémie SARS, ktorá si v kontinentálnej Číne na prelome rokov 2002 a 2003 vyžiadala 349 obetí, uviedla agentúra AFP.
Čínska štátna televízia podľa agentúry Reuters upresnila, že celkový počet obetí ku koncu nedeľného dňa dosiahol 362. Počet novo potvrdených prípadov predstavoval podľa štátnej komisie 2829. Celkový počet nakazených v Číne dosiahol ku koncu nedele 17 302.
Predchádzajúcu bilancia tvorilo viac ako 300 obetí, nakazených bolo viac ako 14 000. Infekcia sa už rozšírila do ďalších najmenej 25 krajín, ktoré podnikajú vlastné opatrenia proti ďalšiemu šíreniu nákazy a evakuujú svojich občanov z Číny. Svetová zdravotnícka organizácia (WHO) vyhlásila pre ochorenie globálny stav zdravotnej núdze. Burzy v Číne po prvom otvorení po dlhej prestávke pre voľno v lunárnom Novom roku sa prepadli o takmer deväť percent, uviedla agentúra AFP. Trhy vydesila epidémia nového koronavírusu a jej ekonomický dopad, dodala.
Filipíny v nedeľu oznámili prvé úmrtie v dôsledku nového koronavírusy mimo Čínu. Obeťou sa podľa filipínskeho ministerstva zdravotníctva stal 44-ročný muž pochádzajúci z čínskeho mesta Wu-chan v provincii Chu-pej, odkiaľ sa nový vírus šíri.
Nákaza bola potvrdená tiež u mužovej 38-ročnej partnerky, ktorá pochádza rovnako z Wu-chanu. Tá sa v súčasnosti nachádza v izolácii v nemocnici vo filipínskom hlavnom meste Manile.Testy dvoch Slovákov, ktorých priviezli priamo z epicentra nákazy, sú negatívne.
Nemecko potvrdilo dvanásty prípad nákazy
Nemecko v pondelok potvrdilo dva ďalšie prípady nákazy novým typom koronavírusu. Nakazených je tak v krajine dvanásť. Jedným z novo nakazených je ďalší pracovník firmy Webasto z bavorskej obce Stockdorf pri Mníchove, ktorá je ohniskom nákazy v Nemecku. Druhým z novo potvrdených prípadov je dieťa iného zo zamestnancov podniku, informovala s odvolaním sa na bavorské ministerstvo zdravotníctva agentúra DPA. U súrodenca novo infikovaného dieťaťa a ich otca sa vírus preukázal už skôr.
Novým koronavírusom sa v Nemecku nakazilo osem zamestnancov firmy Webasto, ktorá vyrába automobilové diely. Stalo sa to v polovici januára pri školení, ktorého sa zúčastnila ich kolegyňa z Číny, ktorá si príznaky choroby všimla až pri návrate do vlasti. Od jedného zo zamestnancov sa nakazili aj jeho dve deti. Otec aj obaja jeho potomkovia sú v stabilizova¬nom stave.
Vírusom sa nakazili aj dvaja Nemci, ktorí cez víkend prileteli evakuačným lietadlom z čínskeho mesta Wu-chan. Práve z metropoly provincie Chu-pej sa začal nový koronavírus šíriť. Teraz sú v starostlivosti lekárov vo Frankfurte nad Mohanom. Zvyšní cestujúci z rovnakého lietadla museli po návrate do Nemecka ísť na dva týždne do karantény. Šesť prípadov doteraz hlási Francúzsko, po dvoch Rusko, Taliansko a Británia, po jednomFínsko, Švédsko a Španielsko.
Čínski vedci: Vírus sa na človeka preniesol z netopierov
Hlavným zdrojom nákazy novým typom koronavírusu boli s najväčšou pravdepodobnosťou netopiere. Podľa dvoch článkov v časopise Nature, citovaných dnes agentúrou AP, to uviedli čínski vedci.
Experti v Číne skúmali vzorky odobraté pacientom v meste Wu-chan, ktoré je centrom infekcie. Š 'Čen-li a jeho kolegovia z wuchanského virologického inštitútu oznámili, že genetická sekvencia vírusu prítomného v tele siedmich pacientov z Wu-chan sa v 96 percentách zhodovala s netopierími koronavírusmi.
Vedci už skôr vyjadrili podozrenie, že nový koronavírus sa preniesol na ľudí na trhu vo Wu-chan, kde sa predávajú morské plody, ale aj divoko žijúca zver. Konkrétny zvierací zdroj nového typu koronavírusu ale zatiaľ nebol stanovený.
Čínski experti tiež vo svojich štúdiách uvádzajú, že nový typ koronavírusu je veľmi blízko príbuzný vírusu, ktorý spôsobuje chorobu SARS (Ťažký akútny respiračný syndróm). Ten sa podľa vedcov preniesol na človeka z cibetiek, hlavným zdrojom ale boli tiež netopiere a kalone.
„(Nový koronavírus) je v podstate verzia SARS, ktorá sa ľahšie šíri, ale spôsobuje menšie škody,“ uviedol vo vyhlásení Ian Jones, profesor virológie na Readingskej univerzite, ktorý sa na spomínaných dvoch štúdiách nepodieľal.
„Vírus tiež využíva rovnaký receptor, rovnaké dvierka, ktorými preniká do ľudských buniek, čo vysvetľuje prenos aj to, prečo spôsobuje zápal pľúc,“ dodal.
Čína žiada o pomoc v podobe ochranných materiálov
Čína v pondelok oznámila, že „urgentne potrebuje“ ochranné zdravotnícke vybavenie proti novému koronavírusu.
„Čo Čína v súčasnosti nevyhnutne potrebuje, sú medicínske rúška, ochranné odevy a okuliare,“ povedala na tlačovom brífingu hovorkyňa ministerstva zahraničných vecí Chua Čchun-jing.
Číňania, ktorých len v pevninskej Číne žije 1,4 miliardy, sa totiž zásobili jednorazovými chirurgickými maskami, zatiaľ čo zdravotnícky personál aktuálne hlási ich nedostatok. Čínske fabriky dokážu v plnom nasadení vyrobiť len 20 miliónov ochranných rúšok denne, ako uviedlo ministerstvo priemyslu. Čínski predstavitelia však už podnikajú kroky, ako importovať potrebné masky z Európy, Japonska a zo Spojených štátov.
Ministerstvo priemyslu uviedlo, že odvtedy, čo čínske podniky po pracovnom a školskom voľne v súvislosti s lunárnym Novým rokom opäť spustili produkciu a momentálne pracujú na 60–70 percent svojich kapacít, sú dopyt a ponuka rúšok v „tesnej rovnováhe“.
Potrebné zdravotnícke predmety už Číne podľa ministerstva zahraničných vecí poskytli Južná Kórea, Japonsko, Kazachstan a Maďarsko. Okrem provincie Chu-pej – epicentra nákazy -, kde žije viac než 50 miliónov obyvateľov, zaviedli povinnosť nosiť na verejnosti ochranné masky aj viaceré ďalšie mestá a provincie. Sú medzi nimi najľudnatejšia čínska provincia Kuang-tung, ďalej provincie S'-čchuan, Ťiang-si a Liao-ning a mesto Nanking, ktoré dokopy zahŕňajú populáciu 300 miliónov ľudí.
Čína v pondelok obvinila Spojené štáty, že v súvislosti s novým koronavírusom šíria paniku, a kritizovala aj zavedenie zákazu, ktorý dočasne neumožňuje cestovať do USA osobám, čo v posledných dvoch týždňoch navštívili Čínu. Informovala o tom agentúra AFP.
Spojené štáty „neposkytli nijakú významnejšiu pomoc“ a vytvorili len „paniku“, povedala na pravidelnom tlačovom brífingu hovorkyňa čínskeho ministerstva zahraničných vecí Chua Čchun-jing.
Spojené štáty vyhlásili minulý piatok stav zdravotnej núdze a cudzincom, ktorí počas uplynulých dvoch týždňov navštívili Čínu, od nedele 2. februára od 17.00 h miestneho času (23.00 h SEČ) dočasne zakázali vstup do USA.
Opatrenia sa navyše týkajú aj všetkých amerických občanov vracajúcich sa z provincie Chu-pej, ktorá je epicentrom nákazy. Tí budú na 14 dní umiestnení do karantény. V Spojených štátoch zaznamenali doteraz osem potvrdených prípadov nákazy novým koronavírusom 2019-nCoV.
Rusko plánuje deportovať nakazených cudzincov
Rusko plánuje z krajiny deportovať cudzincov, ktorým diagnostikovali nový koronavírus. Informoval o tom v pondelok ruský premiér Michail Mišustin, píše agentúra AFP.
„(Nový koronavírus) bol pridaný na zoznam mimoriadne nebezpečných ochorení. To nám umožní, aby občania zahraničných krajín boli v prípade, že sa u nich toto ochorenie zistí, deportovaní“ povedal Mišustin na stretnutí vlády, ktoré vysielali aj ruské televízne stanice.
Pre koronavírus bude odložené aj Ruské investičné fórum, ktoré sa malo konať v polovici februára, dodal Mišustin. „Ako prvé a najdôležitejšie musíme myslieť na bezpečnosť a zdravie našich občanov a účastníkov fóra,“ poznamenal ruský premiér.
„Situácia je pod kontrolou,“ poznamenal predseda vlády, pričom spomenul opatrenia na uzatvorenie pozemných hraníc, ako aj zastavenie bezvízového turizmu a udeľovania pracovných víz pre Číňanov. Rusko má dva prípady nákazy koronavírusom – sú ním infikovaní čínski občania, ktorí sa nachádzajú v nemocniciach na Sibíri. „Chorí ľudia, ktorým diagnostikovali nebezpečnú nákazu, sú v izolácii a lekári im poskytujú všetku potrebnú starostlivosť,“ dodal Mišustin.
Hongkong dočasne zatvoril 10 z 13 hraničných priechodov s Čínou
Hongkong sa rozhodol dočasne zatvoriť desať z dovedna 13-tich hraničných priechodov s Čínou, aby tak zamedzil šíreniu nového koronavírusu. Oznámila to v pondelok správkyňa Hongkongu Carrie Lamová, ktorú citovala agentúra Reuters.
Lamová už pred niekoľkými dňami ohlásila pozastavenie viacerých cezhraničných operácii – vrátane premávky trajektov a rýchlovlakov do Číny. K úplnému zatvoreniu hraníc však Hongkong nepristúpil. Lamová na margo tejto skutočnosti uviedla, že takýto krok by bol „nevhodný a nepraktický“, ako aj „diskriminačný“.
Stovky hongkonských zdravotníckych pracovníkov v pondelok štrajkovali a žiadali uzavretie hraníc Hongkongu s Čínou s cieľom obmedziť šírenie nového koronavírusu, informovala agentúra AFP. Hongkonskí lekári a zdravotné sestry už v sobotu vyzvali na uzavretie hraníc so zvyškom Číny a rozhodli o tom, že svoju požiadavku budú presadzovať aj prostredníctvom štrajku.
Príslušnú výzvu hongkonskej vláde schválilo viac než 3000 zdravotných sestier a lekárov z novoutvorenej odborovej organizácie združujúcej zamestnancov nemocníc (HAEA).
Zdravotnícky personál štrajkom reaguje na postoj pročínsk
eho vedenia, ktoré úplné uzavretie hraníc odmieta. Úrady tvrdia, že by to bolo diskriminujúce, škodlivé pre hospodárstvo a v rozpore s pokynmi Svetovej zdravotníckej organizácie (WHO). Vedenie mesta uzavrelo niektoré hraničné priechody a počet príchodov sa od minulého týždňa znížil približne o 50 percent.
V Hongkongu zatiaľ potvrdili 15 prípadov nákazy koronavírusom./agentury/
Trumpovi právnici zavŕšili obhajobu v Senáte výzvou na jeho oslobodenie
Právnici Bieleho domu zavŕšili v pondelok v Senáte obhajobu prezidenta USA Donalda Trumpa v rámci procesu ústavnej žaloby výzvou na jeho oslobodenie spod obvinení zo zneužitia právomocí. Informovala o tom agentúra AFP.
„Prezident neurobil nič zlé,“ uviedol právny poradca Bieleho domu Pat Cipollone pred senátormi, ktorí rozhodnú v stredu o Trumpovom osude. Proces impeachmentu iniciovaný demokratmi ovládanou Snemovňou reprezentantov odsúdil ako „čisto stranícky a politický“. „Vkladáme dôveru v Senát,“ povedal Cipollone a vyzval, aby sa odmietnutím oboch bodov obžaloby raz a navždy ukončila éra impeachmentu.
Podľa neho by mal Senát „nechať výber prezidenta na americký ľud“. „Myslíme si, že oni by mali vybrať prezidenta. (Trump) už dychtí po tom, aby mohol predstúpiť v nadchádzajúcich voľbách pred americký ľud,“ dodal Cippolone.
So záverečnou rečou vystúpil aj žalobca zo Snemovne reprezentantov Adam Schiff, ktorý vyzval na usvedčenie Trumpa zo zneužitia právomocí. „Nemôžete dôverovať tomuto prezidentovi, že spraví dobrú vec. Nezmení sa a vy to viete,“ konštatoval.
„Dejiny nebudú k Donaldovi Trumpovi láskavé,“ uviedol Schiff a vyzval senátorov, aby nabrali „odvahu a vzopreli sa mu“.
Senát by mal hlasovať v stredu o 22.00 h SEČ o obvineniach zo zneužitia právomocí a pohŕdania Kongresom. Je viac ako isté, že republikánsky prezident bude oslobodený, uviedla AFP, ktorá pripomína, že republikáni majú v 100-člennom Senáte 53 zástupcov a demokrati ich majú 47. Na odvolanie prezidenta je potrebná dvojtretinová väčšina 67 senátorov.
O podaní ústavnej žaloby na Trumpa rozhodla 18. decembra Snemovňa reprezentantov. Podanie žaloby súviselo s obvineniami, že Trump zastavil americkú vojenskú pomoc Ukrajine, aby ju donútil spustiť vyšetrovanie proti jeho možnému rivalovi v prezidentských voľbách Joeovi Bidenovi a jeho synovi Hunterovi./agentury/
Do popredia sa v posledných prieskumoch dostáva opäť senátor Bernie Sanders.Autor: SITA/AP, Matt Rourke
V americkom štáte Iowa sa v pondelok konajú prvé stranícke primárky pred novembrovými prezidentskými voľbami. Ich výsledky môžu veľa napovedať o tom, kto nakoniec postúpi do samotného prezidentského duelu. To sa týka v tomto volebnom cykle hlavne demokratov - v prípade republikánov sú primárky skôr formalitou.
Hoci o priazeň voličov v Iowe sa budú uchádzať aj ďalší dvaja republikánski politici, nikto nepochybuje o tom, že nomináciu do novembrového súboja o Biely dom získa nakoniec súčasný prezident Donald Trump.
Nejasnejšia je situácia v tábore demokratov, kde je až jedenásť kandidátov a nikto z nich nie je jednoznačným favoritom. Do popredia sa v posledných prieskumoch dostáva opäť senátor Bernie Sanders, ktorého podporuje napríklad aj populárna kongresmanka Alexandria Ocasio-Cortez. Minimálne v Iowe je jednoznačne najväčším favoritom. Situácia sa však pokojne môže vyvinúť aj inak, čo sa už mnohokrát v histórii stalo.
Zaujímavosťou je, že v Iowe vôbec nekandiduje jeden z najsilnejších demokratických kandidátov, bývalý starosta New Yorku Michael Bloomberg. Ten totiž do súboja o demokratickú nomináciu vstúpil neskoro, spolieha sa najmä na platenú reklamu v médiách a nie až tak veľmi na osobný kontakt s voličmi. Keďže ide o presný opak stratégie, aká je potrebná na menšie štáty typu Iowy, Bloomberg tento štát úplne vypustil a do súboja nastúpi až neskôr.
Špecifický formát
Primárky v Iowe majú špecifický formát, nazývaný causus, čo znamená, že za kandidátov nemôže hlasovať ktokoľvek, tak ako vo väčšine veľkých štátov, ale len zaregistrovaní podporovatelia každej zo strán. Význam primárok v Iowe nie je vo veľkosti štátu – Iowa má len tri milióny obyvateľov – ale jednoducho v tom, že sú prvé. Už viackrát v minulosti sa stalo, že sa primárky v Iowe skončili prekvapením, a toto prekvapenie predznamenalo celý ďalší vývoj primárok alebo aj neskorších volieb.
Po Iowe budú budúci týždeň nasledovať primárky v New Hampshire, 22. februára príde na rad Nevada a 29. februára Južná Karolína, no a do tuhého pôjde predovšetkým 3. marca. Vtedy sa môžeme tešiť na tradičný „volebný superutorok“, keď budú stranícke primárky v štrnástich štátoch naraz. /agentury/
Marčeka budú súdiť v samostatnom procese, jeho prípad chcú rýchlo ukončiť
Miroslav Marček sa priznal k vražde Jána Kuciaka hneď v prvý deň megaprocesu.
Miroslav Marček bude vyčlenený zo súdneho pojednávania v kauze vraždy Jána Kuciaka a Martiny Kušnírovej. Súd ho bude riešiť v samostatnom konaní a jeho prípad bude mať aj novú spisovú značku. Posudzovať ho ale bude ten istý súd s predsedníčkou Ruženou Sabovou.
Miroslav Marček sa na súde priznal k trom vraždám a hrozí mu 25 rokov alebo doživotie. Keďže sa priznal, doživotie sa neočakáva. Prokurátor už naznačil, že Marček nemusí dostať doživotie. Vypočujte si náš podcast:
Sudkyňa odhadla, že na dokazovanie a uzavretie prípadu budú stačiť zhruba dva dni. Podľa jej slov je už iba potrebné vykonať znalecké dokazovanie z odboru psychológie a psychiatrie, listinné a vecné dôkazy, ktoré súvisia s prípadom.
Miroslav Marček sa priznal k vražde Jána Kuciaka hneď v prvý deň megaprocesu. Na súde opísal ako a kedy zavraždil novinára a jeho snúbenicu. Okrem toho sa priznal aj k vražde kolárovského podnikateľa Petra Molnára, aktuality.sk
Prokurátor ÚŠP nedávno zamietol sťažnosť Jána Barcziho a Miloša Preleca voči uzneseniu o vznesení obvinenia ako nedôvodnú.
Najvyšší súd (NS) SR bude v najbližšom období rozhodovať, či sa exriaditeľ spoločnosti Tipos Ján Barczi a bývalý šéf IT Miloš Prelec dostanú z väzby na slobodu. Špecializovaný trestný súd (ŠTS) v Pezinku, pracovisko Banská Bystrica 24. januára vyhovel ich žiadosti o prepustenie z väzby.
Keďže rozhodnutie nebolo právoplatné, musia obaja počkať na rozhodnutie NS SR. Sťažnosť voči rozhodnutiu ŠTS podal prokurátor Úradu špeciálnej prokuratúry (ÚŠP).
„Spis bol doručený na NS SR v piatok 31. januára 2020,“ uviedla pre TASR Zuzana Zvalová z Kancelárie predsedu ŠTS.
Prokurátor ÚŠP nedávno zamietol sťažnosť Jána Barcziho a Miloša Preleca voči uzneseniu o vznesení obvinenia ako nedôvodnú. Dvojica je obvinená z trestného činu porušovania povinnosti pri správe cudzieho majetku a legalizácie príjmu z trestnej činnosti.
„Skutok, ktorý je kladený obvineným, sa stal,“ zdôvodnila vtedy predsedníčka senátu NS SR. V pozíciách, v ktorých obidvaja pôsobili, mali páchať spoločne trestnú činnosť a bude potrebné vypočuť viacerých svedkov a stotožniť viacerých svedkov v minimálne 144 prípadoch podozrivých hracích kont. NS SR teda vyhovel prokurátorovi ÚŠP, len čo sa týka kolúznej väzby. Dvojica by v rámci prebiehajúceho trestného konania mohla ovplyvňovať svedkov.
Rozhodnutie NS SR bolo právoplatné a nebol možný voči nemu riadny opravný prostriedok. NS SR tak neprijal písomné sľuby a záruky obvinených a iných osôb. Dvojicu zadržali príslušníci NAKA počas akcie 26. novembra 2019, aktuality.sk
Tržby za rok 2018 boli symbolické a firma Petra Baču skončila v strate. Podľa obchodného registra sa venuje aj kovovýrobe. Počítačové služby si pridala do predmetu podnikania asi mesiac pred vyhlásením zákazky na mestskú aplikáciu. A uspela.
Zákazku platenú z metského rozpočtu dostala firma, ktorá patrí synovi hlavného kontrolóra v Novom Meste nad Váhom. Mesto pri hľadaní dodávateľa aplikácie nevyhlásilo klasickú súťaž, ale oslovilo štvoricu firiem. Dodávku mestskej aplikácie napokon zverilo spoločnosti, ktorá si pridala počítačové služby medzi svoje činnosti čosi vyše mesiaca pred vyhlásením zákazky. Tržby víťaznej firmy 8P dosiahli rok pred vyhlásením zákazky (2018) presne 42 eur a stratu presahujúcu 200 eur.
Hoci v mestskej zákazke nejde o milióny eur, výber dodávateľa aplikácie v 20-tisícovom okresnom meste s tohtoročným rozpočtom niečo vyše 26 miliónov eur (cez 20 miliónov eur v roku 2019) je príkladom pokrivenej optiky pri rozhodovaní o obecných peniazoch. Teda peniazoch daňových poplatníkov.
Neznáma eseročka
Mobilné aplikácie, ktoré prinášajú informácie o dianí v meste či aktuálne oznamy z radnice, sú súčasťou virtuálnej prezentácie mnohých slovenských miest. Minulý rok sa rozhodlo zadovážiť si aplikáciu aj Nové Mesto nad Váhom. Koncom novembra vyhlásilo zákazku a oslovilo niekoľko firiem, aby predložili ponuky.
Hodnota mestskej zákazky na aplikáciu bola stanovená na 16-tisíc eur. Hlavnými kritériami pri výbere dodávateľa boli funkčnosť aplikácie, cena zákazky a termín dodania. Mestom oslovené firmy museli poslať ponuky do 15. decembra 2019. Aplikáciu bolo treba dodať do 1. januára 2020.
Ponuku napokon predložili len tri z oslovených firiem. Eseročky Perry Soft a Adsupra sa dlhodobo venujú tvorbe mobilných aplikácií. Treťou firmou bola neznáma eseročka s názvom 8P, ktorá na rozdiel od dvoch predchádzajúcich firiem nemá žiaden web ani referencie.
Kým Perry Soft a Adsupra už vytvorili mobilné aplikácie napríklad pre bratislavské a košické mestské časti, spoločnosť 8P je s podobným predmetom podnikania zrejme len na začiatku. Zvoľte fakty namiesto emócií. Získajte prehľad o najdôležitejších kauzách roka. Magazín Kauzy 2019 nájdete v stánkoch alebo si ho môžete objednať tu.
Dodáva subdodávateľ
Novomestská firma 8P existuje čosi vyše roka, počas ktorého si stihla zmeniť názov. Počítačové služby a informačná činnosť pribudli v jej predmete podnikania len približne mesiac pred spustením mestskej zákazky na mobilnú aplikáciu.
Vo finále však firma 8P aplikáciu nevytvorila, dodala jej ju iná spoločnosť. O koho ide, konateľ a majiteľ 8P v jednej osobe nezverejnil. „Vývojárska spoločnosť, ktorá mi dodáva služby, má vývojárov s praxou viac ako tri až štyri roky. Dodávateľ, ktorý realizoval vývoj aplikácie, vytvoril už päť rôznych aplikácií,“ tvrdil Peter Bača.
Fakt, že počítačové služby pribudli v predmete činnosti 8P len pred čosi vyše mesiacom, nepovažuje za problém. „Ako konateľ spoločnosti mám prax v sektore riadenia IT skoro štyri roky,“ spresnil. Firma 8P patrí synovi hlavného kontrolóra Nového Mesta nad Váhom. Bača v tom však problém nevidí. „V tom konflikt záujmov nie je, preveroval som si to pred realizáciou projektu. Postup je v súlade so zákonom.”
Ako sa mesto dozvedelo o tom, že neznáma firma 8P zabezpečuje aj počítačové služby, ktoré si do predmetu činnosti pridala iba krátko pred vyhlásenim zákazky, zostáva záhadou.
Ponúkli aj lacnejšie
Hoci zmluva medzi mestom a firmou 8P ešte nebola podpísaná, Aktuality.sk majú k dispozícii jej nepodpísané vyhotovenie. Aplikáciu od Bačovej firmy si však už možno stiahnuť do smartfónu. Podľa Baču si ju užívatelia obľúbili.
Firma 8P ponúkla mestu aplikáciu vrátane prevádzky na 36 mesiacov za 14,4-tisíca eur, informovali nás z mestského úradu, keď sme sa pýtali na ponuky záujemcov o mestskú zákazku. Na porovnanie, konkurenčná spoločnosť Adsupra dokázala zabezpečiť to isté za 6,7-tisíc eur.
Bača však tvrdí, že celková hodnota zákazky počas trvania 36 mesiacov je 12-tisíc eur. Suma je rozdelená na dve časti. Samotná aplikácia, na ktorej robili dvaja vývojári, má podľa neho hodnotu takmer dvetisíc eur.
Suma desaťtisíc eur zas predstavuje súčet mesačných poplatkov (280 eur) za správu aplikácie. Vývojári do ceny započítali napríklad licenciu, aktualizácie a osemhodinovú prácu na ďalšom vývoji aplikácie.
Programátor z portálu uvostat.sk Miroslav Babič označil aplikáciu Nového Mesta nad Váhom za veľmi jednoduchú.„Toto nacenenie dáva zmysel. Avšak bolo by zaujímavé opýtať sa na vyčíslenie, koľko práce odhadujú mesačne na aktualizáciách, podpore a konzultáciách, pretože som trošku skeptický, koľko úprav bude potrebovať taká jednoduchá aplikácia každý mesiac po dobu troch rokov,“ uvádza Babič.
Nevylučuje, že mesto bude počas troch rokov platiť mesačne 280 eur, no žiadne úpravy sa na aplikácii nespravia.
Otázkou podľa Babiča zostáva i to, prečo na mesto, ktoré si platí za aplikáciu, neprejde aj licencia. „Je to podobný problém ako vo veľkej štátnej správe, kde štát platí milióny za softvér na mieru, ktorý však nevlastní.“
Babič dodáva, že podobná aplikácia je zbytočná. Tvrdí, že by stačilo urobiť responzívny web. Ten sa automaticky prispôsobí zariadeniu, na ktorom si ho užívateľ prezerá, teda aj mobilu.
Mestský poslanec Filip Vavrinčík (nezávislý) tvrdí, že „projekt bol upečený potichu v úzkom kruhu ľudí a bez vedomia väčšiny poslancov“. „Chcem smart riešenia, ale táto aplikácia žiaden pokrok nepriniesla,“ uviedol na Facebooku.
„Rozvíjať mesto prostredníctvom riešení smart city je cieľom mladých poslancov, no táto aplikácia s tým nemá nič spoločné. Jej funkcionalita je mizerná. Okrem informácií, ktoré získate na stránke mesta, neobsahuje nič nové. V podstate sa dá povedať, že len preklopili obsah stránky do aplikácie,“ argumentoval.
Vavrinčík uviedol, že podobnú aplikáciu si môžu ľudia zadarmo stiahnuť a získajú nielen kontakty na mestský úrad, ale aj informácie o lekárskej pohotovosti a podobne. Ide o aplikáciu Virtuálne, ktorá prináša informácie o viac ako stovke slovenských miest.
Nepodpísaná zmluva
Mestský úrad nesúhlasí, že by šlo o zbytočnosť. Zároveň priznáva, že mestské zastupiteľstvo nerozhodovalo o obstaraní aplikácie. „Na rokovaniach mestskej rady téma využitia nového spôsobu komunikácie s občanmi mesta zaznievala od apríla minulého roku. O iniciatíve mesta tak boli poslanci informovaní. Výzva bola zverejnená aj na webe mesta, o čom sa môžete presvedčiť,“ uvádza zástupca primátora Nového Mesta nad Váhom František Mašlonka. Mašlonka priamo neodpovedal, na základe čoho vyhrala spoločnosť 8P. Odkázal nás na kritériá na vyhodnotenie ponúk, ktoré boli súčasťou výzvy.
Zástupca primátora poznamenal, že zmluva medzi mestom a firmou 8P na aplikáciu nebola zatiaľ zverejnená, lebo nebola uzavretá. Aplikácia napriek tomu funguje. Faktom je, že mesto informovalo listom spoločnosť 8P ešte pred Vianocami, že jeho ponuka na dodávku aplikácie bola úspešná a že firmu vyzve na uzavretie zmluvy, aktuality.sk
Španielska polícia zatkla 26 podozrivých pašerákov, ktorí priviedli vlani do krajiny vyše 900 migrantov, väčšinou z Alžírska, a od každého si vyúčtovali 2500 eur. V pondelok o tom informovala španielska polícia, ktorú citovala tlačová agentúra AFP. Sieť pašerákov, ktorá mala sídlo v Alžírsku a v provinciách Alicante a Almería na juhovýchode Španielska, využívala výkonné rýchle motorové člny. Tie sa vydávali na plavbu zo severoalžírskeho prístavu Oran a cez západnú oblasť Stredozemného mora sa preplavili za tri hodiny, uviedla polícia vo vyhlásení.
Gang ovládal aj trasu medzi severomarockým Tangerom a juhošpanielskym prístavom Algeciras.
„Každý migrant musel organizácii zaplatiť za plavbu od 2000 do 2500 eur a ďalších 500 eur za prepravu autom do veľkých miest na juhu a východe Španielska, kde bývali u rodiny a priateľov,“ dodala polícia.
Ak migranti nezaplatili celú sumu, cestou ich pašeráci vysadili alebo ich držali ako rukojemníkov dovtedy, kým rodina nedoplatila zvyšok dlhovaných peňazí. Táto činnosť vlani vyniesla sieti prevádzačov „vyše 1,5 milióna eur“, informovala polícia.
Zatknutých, ktorých štátna príslušnosť nebola uvedená, zadržali prevažne počas šiestich razií v Almeríi a Alicante. Pri týchto akciách skonfiškovala polícia aj 17 vozidiel. Španielsko je jednou z hlavných „brán“, ktorou migranti prichádzajúci z Afriky vstupujú do Európy. V roku 2019 prišlo takto po mori približne 26 168 ľudí, ukazujú údaje ministerstva vnútra.
Avšak celkovo počty ľudí prichádzajúcich po mori výrazne klesli - o 54,5 percenta oproti 57 498 ľuďom, ktorí cestu podnikli v predchádzajúci rok.
Údaje klesli po tom, čo Maroko v spolupráci s európskymi a španielskymi úradmi vystupňovalo svoj boj proti neregulárnej migrácii - táto zmena situácie donútila migrantov, zúfalo túžiacich dostať sa do Európy, hľadať si iné trasy, hlavne cez Alžírsko, aktuality.sk
Regionálny politik Ľuboš Hačko v minulosti spoluvlastnil firmu s oligarchom Ivanom Petríčkom. Hačko za ňu podpísal aj stámiliónový kontroverzný projekt, ktorý nakoniec nezaplatili eurofondy, ale slovenskí daňoví poplatníci.
Ľuboš Hačko je od 90. rokov regionálnym politikom v obci Horná Krupá. Najprv bol obecným poslancom, neskôr zástupcom bývalého starostu za Smer Jána Hrčku. V roku 2014 ho miestni zvolili za starostu, v komunálnych voľbách vtedy uspel ako kandidát strany SDKÚ. V roku 2018 post starostu obhájil, už ako kandidát Spolu.
Hačko podporil pred parlamentnými voľbami stranu Spolu aj finančne. Na transparentný účet, cez ktorý sa financuje jej kampaň, v decembri poslal 25-tisíc eur.
V minulosti mal spoločné aktivity s veľkopodnikateľom Ivanom Petríčkom, ktorý patrí k najväčším hráčom v železničiarskom biznise. Práve Hačko je teraz autorom programu strany Spolu v oblasti železničnej dopravy. Odmieta však, že by jeho súčasné politické angažovanie súviselo s bývalými podnikateľskými kontaktmi.
„Nerozišli sme sa v dobrom,“ povedal pre Aktuality.sk.
Zlé vzťahy s oligarchom
Hačko ani ako zvolený starosta v biznise nezaháľal a zúčastnil sa napríklad výberového konania na šéfa bratislavského dopravného podniku. Už pred pôsobením v samospráve šéfoval jednej z najväčších stavebných firiem TSS Grade. Od roku 2008 tam bol predsedom predstavenstva, predtým generálnym riaditeľom. Spoločnosť TSS Grade vlastnil jej šéf Hačko spoločne s oligarchom Ivanom Petríčkom. V roku 2012 sa však vlastnícka štruktúra zmenila a podľa medializovaných informácií získal vplyv na TSS Grade František Hodorovský.
Hačko v dcérskych spoločnostiach TSS Grade pôsobil aj po zmene majiteľa.
V protischránkovom registri však Hodorovský ako majiteľ nefiguruje. Advokátka Katarína Bruncková ako údajného vlastníka spoločnosti zapísala Hodorovského švagra Branislava Gabriša. Spoločnosť TSS Grade momentálne preveruje Okresný súd v Žiline pre možný nepravdivý zápis v registri.
Už spomínaný Ivan Petríček spoluvlastní logistickú firmu Budamar Logistics s tržbami takmer 200 miliónov eur ročne. Okrem toho má významné styky a vplyv. Jeho firma v minulosti darovala strane SDKÚ pol milióna korún. Petríček má podľa .týždňa blízke vzťahy s oligarchami Miroslavom Výbohom, či Milanom Fiľom. S Výbohom ho spája aj schránková firma zo Seychel. Hačko tvrdí, že s Petríčkom sa už roky nevideli, odkedy sa podnikateľsky rozišli. „Nie sme teraz kamaráti, alebo čo,“ tvrdí Hačko.
Problematický tender
Štátne železnice v roku 2009 vyhlásili tender na na modernizáciu 12 kilometrovej železničnej trate za 245 miliónov eur. Po dvoch rokoch sa schyľovalo k podpisu zmuvy s firmou Skanska, ktorá dala najlacnejšiu ponuku. Vtedy však do hry vstúpil šéf konkurenčnej TSS Grade Ľuboš Hačko. Tvrdil, že železnice musia Skansku z tendra vylúčiť, lebo nesplnila pravidlá súťaže. Spochybnil aj údajné argumenty, pre ktoré chceli zmuvu podpísať.
„Ako dôvod má byť tvrdenie, že Európska únia nám hrozí sankciami, pokutami, respektíve tým, že nedostaneme finančné prostriedky na uvedený projekt. Je to síce pekné, ale nepravdivé. Skôr opak je pravdou,“ uviedol vtedy Hačko na tlačovej besede. Pokračoval obavou, že ak bude uzavretá zmluva s firmou Skanska, tender nebude môcť Únia preplatiť cez eurofondy.
Potom sa karta obrátila. Spoločnosť Skanska naozaj zo súťaže vylúčili a TSS Grade v roku 2013 uzavrela so železnicami lukratívnu zmluvu. Tender však začala prešetrovať Európska komisia. Existovalo totiž podozrenie, že najlacnejšieho uchádzača, teda firmu Skanska, vylúčili diskrimančným spôsobom. Vtedajší minister dopravy Ján Počiatek napokon boj o eurofondy vzdal a celú zmluvu museli zaplatiť slovenskí daňoví poplatníci.
Bývalý šéf TSS Grade a dnes regionálny politik je však dodnes presvedčený, že jeho argumenty boli správne. Poukazuje na rozhodnutia súdov, ktoré podľa neho potvrdzujú, že v tendri mala naozaj vyhrať TSS Grade.
Tesne pred podpisom stámiliónového kontraktu spoločnosť prešla reštrukturalizáciou. Súd TSS Grade zaviazal, že musí dodávateľom zaplatiť iba 15% z ich pohľadávok. Ide o rovnaký percentuálny podiel pohľadávok, ako mal svojim veriteľom zaplatiť Váhostav Juraja Širokého. Z jeho reštrukturalizácie sa vtedy stala významná politická kauza.
„Je mi veľmi ľúto, že reštrukturalizácia firmy po mojom odpredaji akcií dopadla takto,“ reagoval Hačko. Tvrdí, že podľa pôvodného plánu chceli dať veriteľom omnoho viac ako 15% z pohľadávok, ale na konečnú podobu reštrukturalizácie už nemal žiadny vplyv. V tej dobe totiž firmu nevlastnil ani neriadil
Starosta porušil zákon
Po nástupe do kresla starostu Hačko porušil zákon. Verejní funkcionári sa totiž do troch mesiacov musia vzdať všetkých výkonných pozícií vo firmách. Hoci je Hačko śefom obecnej samosprávy už od roku 2014, stále figuruje ako konateľ vo firme H&H Potôčky.
Hačko tvrdí, že je pripravený niesť zodpovednosť za akékoľvek dôsledky svojho podnikania. „Som si vedomý, že je to porušenie zákona,“ uzavrel starosta.
Aktuality.sk si na základe infozákona vypýtali od obce Hačkovo majetkové priznanie. Starosta ho však nezaslal. Zaslanie dokladov by podľa neho bolo „vytváraním novej informácie“, čo je podľa neho nad rámec infozákona.
Sprístupňovanie majetkových priznaní takýchto funkcionárov je pritom štandardnou praxou.
Spolu: musí niesť dôsledky
Hovorkyňa strany Spolu Silvia Hudáčková zdôraznila, že Hačko nie je členom strany Spolu.
„Je jedným z darcov, ktorých zoznam je verejný a ľudia si ho môžu skontrolovať,“ konštatuje Hudáčková. Aj za starostu Hačko kandidoval ako sympatizant strany Spolu.
Strany Spolu sme sa pýtali, či v prípade volebného úspechu plánuje Hačka nominovať do štátnej firmy alebo na inú funkciu. „Jedným z bodov nášho programu je presadenie transparentných výberových konaní na manažérske pozície v štátnych firmách a ďalších štátnych inštitúciách. Otázka je preto bezpredmetná.“
Strana nerieši ani minulé pôsobenie Hačka v stavebnej firme, ktorá získala zákazku v spornom tendri a skončila v reštrukturalizácii. „Spoločnosť TSS GRADE vznikla v roku 2000 a pán Hačko v nej pôsobil do roku 2012, keď podľa našich informácií prišlo k zmene vlastníka. To, čo spomínate sa podľa našich informácií odohralo po jeho odchode,“ uviedla Hudáčková.
Podozrivého tendra sa pritom TSS Grade zúčastnila za vedenia Hačka, ktorý za TSS Grade podpísal aj zmluvu so železnicami. Rovnako sa za vedenia Hačka plánovala aj reštrukturalizácia, ktorá sa nakoniec odohrala už pod novým majiteľom.
„Je povinnosťou každého verejného funkcionára dodržiavať zákon o konflikte záujmov a musí niesť dôsledky v prípade jeho porušenia,“ uzavrela Hudáčková. Autor článku podal podnet na preverenie zápisu spoločnosti TSS Grade v protischránkovom registri, aktuality.sk
Vo Francúzsku dobodali na smrť čečenského blogera Imrana Alijeva
Čečenský vládca Ramzan Kadyrov na archívnej foto, ktorého bol Imran Alijev kritikom.Autor: SITA/AP, Musa Sadulayev
Alijev, 44-ročný Čečenec, ktorý vystupoval pod pseudonymom Mansur Staryj, bol nájdený ešte v utorok v izbe hotela neďaleko vlakovej stanice v centre Lille. Zdroj pre AFP uviedol, že bloger pricestoval do mesta deň predtým z Belgicka spolu s ďalším mužom, „ktorý bol pravdepodobne tej istej (čečenskej) národnosti“.
Alijeva niekoľkokrát bodli do krku nožom, ktorý našli neďaleko od jeho tela. Keďže išlo o hlasného kritika Kadyrova, mal čin podľa slov zdroja „všetky známky politického motívu“.Prokuratúra v Lille v súvislosti s prípadom uviedla, že zatiaľ nebol nikto zadržaný. Ako pripomína AFP, Kadyrov, ktorý je blízkym spojencom ruského prezidenta Vladimira Putina, vládne v Čečensku už od roku 2007, pričom už niekoľko jeho odporcov zahynulo za podozrivých okolností./agentury/
Novým kosovským premiérom sa stal Albin Kurti
Novým kosovským premiérom sa v pondelok stal Albin Kurti, bývalý študentský líder protestov proti belehradskému režimu. Jeho zvolenie odobril parlament - zo 120 zákonodarcov ho 66 podporilo, zatiaľ čo desiati sa zdržali hlasovania. Zvyšok opozičných poslancov voľbu predsedu vlády bojkotoval, hoci sa predtým zúčastnil na niekoľkohodinovej rozprave, informuje tlačová agentúra DPA.
Kurti (44) prisľúbil, že si zachová tvrdý postoj k Srbsku a podnikne kroky k potrestaniu Belehradu za preliatie krvi a materiálne škody spôsobené počas vojny spred vyše dvoch desaťročí. Kurtiho krajne suverenistická strana Lëvizja Vetëvendosje – Sebaurčenie (VV) má v parlamente 29 kresiel a Demokratická liga Kosova (LDK) 28 mandátov. Zvyšok hlasov prišiel od zástupcov etnických menšín, ktoré majú v zákonodarnom zbore 20 garantovaných kresiel.
Po parlamentných voľbách, ktoré sa konali vlani v októbri, nasledoval takmer štvormesačný spor medzi VV a LDK o zostavenie vládnej koalície.Kurtiho kabinet má 15 ministerstiev a dvoch vicepremiérov, pričom päť postov vládneho kabinetu obsadili ženy. Strany VV a LDK vymenovali každá po šesť rezortných šéfov a jedného vicepremiéra, kým zvyšné tri ministerské kreslá obsadili zástupcovia etnických menšín, z toho dve Srbi.
Keď bol Kurti v opozícii, počas rokovaní sprostredkovaných Európskou úniou horlivo vystupoval proti akýmkoľvek ústupkom Belehradu a požadoval uznanie nezávislosti Kosova ako podmienku pre čokoľvek iné.
„So Srbskom budeme mať plnú reciprocitu v obchode, politike a hospodárstve. Som pripravený viesť rozhovory so Srbskom,“ vyhlásil Kurti po svojom zvolení za premiéra tejto mladej balkánskej krajiny.
Politik zároveň uviedol, že jeho vláda podá žalobu na Srbsko za vojnový konflikt z rokov 1998–99, keď Belehrad odpovedal na povstanie etnických Albáncov železnou päsťou.
Albánci tvoria v tejto bývalej srbskej provincii, ktorá vyhlásila nezávislosť v roku 2008, výraznú väčšinu. „Pripravíme žalobu voči Srbsku a podáme ju na Medzinárodnom súdnom dvore (MSD) za zločiny spáchané v Kosove,“ uviedol Kurti.
Srbsko je už na MSD zažalované Bosnou za jeho úlohu vo vojne v tejto krajine. Srbsko bolo nejednoznačným verdiktom MSD zbavené obvinení z genocídy, avšak bolo mu vyčítané, že nespravilo dosť pre to, aby tomu zabránilo./agentury/

References: Súd 
 súd 
 súd 
 súd 
 súd 
 Súd